## Pravilnik o izvršavanju vojne obveze i obavljanju civilne službe

### NN 1/1997 (3.1.1997.), Pravilnik o izvršavanju vojne obveze i obavljanju civilne službe

# **MINISTARSTVO OBRANE**

Na temelju članaka 113., 122. i 134. Zakona o obrani ("Narodne novine",
broj 74/93 - pročišćeni tekst i 57/96) ministar obrane donosi

## **PRAVILNIK**

### **O IZVRŠAVANJU VOJNE OBVEZE I OBAVLJANJU CIVILNE SLUŽBE**

I. TEMELJNA ODREDBA

Članak 1.

Ovim se Pravilnikom uređuju pitanja izvršavanja vojne obveze koja se
odnose na vođenje vojne evidencije o vojnim obveznicima; novačenje; civilnu
službu; služenje vojnog roka; služenje u pričuvnom sastavu te putovanje
vojnih obveznika u inozemstvo i boravak vojnih obveznika u inozemstvu.

II. VOJNA EVIDENCIJA

Članak 2.

Vojne obveznike upisuje se u vojnu evidenciju (u daljnjem tekstu: evidencija)
u kalendarskoj godini u kojoj navršavaju 17 godina.

Vojne obveznike koji iz bilo kojih razloga nisu upisani u evidenciju
u kalendarskoj godini u kojoj su navršili 17 godina, upisuje se u evidenciju
do isteka vojne obveze.

Članak 3.

Evidenciju vode:

1) uredi za obranu - za sve vojne obveznike i pričuvnike-obveznike radne
obveze raspoređene po ratnom rasporedu, prema njihovu prebivalištu;

2) uprave za obranu - za pričuvne časnike;

3) postrojbe, ustanove, stožeri i zapovjedništva - za sve vojne obveznike
koji se kod njih nalaze na službi u oružanim snagama ili se školuju, te
za vojne obveznike koji kod njih imaju ratni raspored;

4) diplomatske misije i konzularni uredi Republike Hrvatske u inozemstvu
- za sve vojne obveznike na boravku u inozemstvu.

Članak 4.

Evidencija se vodi, u pravilu, korištenjem sustava automatizirane obrade
podataka upotrebom računala uz jedinstvenu i kompatibilnu primjenu automatizirane
obrade podataka evidencije vojnih obveznika.

Evidencija se obvezatno ustrojava i na klasičan način sukladno propisanoj
shemi vođenja, te se istovjetno zapisuje na magnetskom mediju (disketa,
traka i sl.).

Članak 5.

U evidenciju o vojnom obvezniku unose se ovi podaci: jedinstveni matični
broj građana; ime, prezime, očevo ili majčino ime; dan, mjesec, godina
i mjesto rođenja, općina, država rođenja; narodnost, državljanstvo; prebivalište
i boravište; bračno stanje; novačenje; sposobnost za vojnu službu; služenje
vojnog roka, služenje u pričuvnom sastavu; vojne škole, vojne vježbe, tečajevi
i drugi oblici vojne obuke; znanja značajna za obranu; dodjela čina, reda
i promaknuće, gubitak čina i reda, odličja; vrijeme provedeno u Domovinskom
ratu; sudske kazne; boravak u inozemstvu i ostali podaci značajni za obranu.

Članak 6.

U evidenciju o osobi koja pohađa ili je pohađala Policijsku školu ili
Višu školu unutarnjih poslova unose se podaci o upisu, pohađanju i završenom
školovanju, na temelju uvjerenja o upisu i pohađanju, odnosno svjedodžbe
ili diplome o završenom školovanju u Policijskoj školi ili Višoj školi
unutarnjih poslova.

U evidenciju o vojnom obvezniku koji je završio Policijsku školu ili
Višu školu unutarnjih poslova u trajanju od najmanje 2 godine i proveo
na dužnosti ovlaštene osobe u unutarnjim poslovima ili stražara u kazneno-popravnim
ustanovama najmanje 2 godine, unose se podaci o završenom školovanju i
uposlenju na temelju svjedodžbe ili diplome Policijske škole ili Više škole
unutarnjih poslova i uvjerenja ovlaštenog tijela unutarnjih poslova odnosno
kazneno-popravne ustanove o vremenu provedenom na dužnosti ovlaštene osobe
u unutarnjim poslovima ili stražara u kazneno-popravnoj ustanovi.

Nadležne službe Ministarstva unutarnjih poslova i Ministarstva pravosuđa
podatke o činjenicama iz stavka 1. i 2. ovog članka dostavljaju uredima
za obranu putem nadležne uprave za obranu.

Osobu iz stavka 2. ovog članka nadležna uprava za obranu rješenjem prevodi
u pričuvni sastav, a ovlašteni ured za obranu izdaje vojnu iskaznicu u
koju upisuje potrebite podatke.

Članak 7.

U evidenciju o osobi koja pohađa ili je pohađala vjersku školu unose
se podaci o upisu, pohađanju i završenom školovanju na temelju potvrde
o upisu i pohađanju odnosno svjedodžbe o završenom školovanju u vjerskoj
školi.

U evidenciju o zaređenim svećenicima, osobama koje su završile teološki
studij i nalaze se na dušobrižničkoj službi u duhovnoj školi te redovnicima
koji su se zavjetovali, unose se podaci o završenom školovanju i djelatnosti
na temelju svjedodžbe ovlaštene duhovne škole odnosno potvrde ovlaštenog
tijela vjerske zajednice.

Osobu iz stavka 2. ovog članka, ako je ocijenjena sposobnom za vojnu
službu ili sposobnom za vojnu službu s ograničenjem, nadležna uprava za
obranu prevodi rješenjem u pričuvni sastav, a nadležni ured za obranu izdaje
vojnu iskaznicu u koju upisuje način na koji je regulirana obveza služenja
vojnog roka.

Osoba iz stavka 2. ovog članka podliježe ocjeni zdravstvene sposobnosti
za vojnu službu i novačenju sukladno odredbi članka 73. točkama 1. i 2.
Zakona o obrani (u daljnjem tekstu: Zakon).

Članak 8.

U evidenciju o osobi kojoj je priznato pravo na civilnu službu unose
se podaci o civilnoj službi na temelju odluke Povjerenstva za civilnu službu.

Članak 9.

U evidenciju o osobi koja je stekla hrvatsko državljanstvo naturalizacijom
ili prirođenjem, unose se podaci o stjecanju državljanstva temeljem rješenja
o primitku u državljanstvo.

Osoba iz stavka 1. ovog članka obvezna je prijaviti se tijelima iz članka
3. ovog Pravilnika poradi upisa u evidenciju u roku od 8 dana od dana stjecanja
državljanstva.

Članak 10.

Vojni obveznik neposredno prijavljuje promjene iz članka 17. Zakona
uredu za obranu koji ga vodi u evidenciji. Ako je sjedište tog ureda udaljeno
više od 10 km od prebivališta vojnog obveznika, prijava promjena može se
dostaviti preporučenom pošiljkom.

Nestanak vojne iskaznice i povratak s odsluženja vojnog roka prijavljuje
se neposredno nadležnom uredu za obranu.

Osoba iz stavka 1. ovog članka obvezna je na zahtjev ureda za obranu
kojemu prijavljuje promjenu, podnijeti na uvid, odgovarajući dokaz o nastaoj
promjeni (uvjerenje, zdravstveni nalaz i sl.), osim dokaza o činjenicama
o kojima to tijelo vodi službenu evidenciju.

Članak 11.

Vojnu iskaznicu izdaje ovlašteni ured za obranu koji vojnog obveznika
vodi u evidenciji, a iznimno i tijela iz članka 132. stavka 4. Zakona.

Vojna iskaznica izdaje se:

- vojnim obveznicima - muškarcima, nakon novačenja;

- vojnim obveznicima - ženama i dragovoljcima, pri priopćavanju ratnog
rasporeda u oružanim snagama.

Nadležni ured za obranu u matični karton, u odgovarajući razdjel (vojna
iskaznica - serija i broj), upisuje i datum izdavanja vojne iskaznice,
a vojni obveznik svojim potpisom potvrđuje njezin primitak.

Članak 12.

U vojnu iskaznicu upisuju se ovi podaci: jedinstveni matični broj građana;
ime, prezime, očevo ili majčino ime; datum rođenja, mjesto, općina, država
rođenja; krvna grupa; ocjena sposobnosti za vojnu službu i rod odnosno
struku; služenje vojnog roka odnosno reguliranje obveze služenja vojnog
roka na drugi način; vojnopopisna djelatnost; dodjela čina - promaknuće;
sudjelovanje na vojnoj vježbi; ured za obranu kod kojeg se vodi u evidenciji;
ratni raspored; sudjelovanje u ratu; zamjena vojne iskaznice; prestanak
vojne obveze te mjesto i datum svečane prisege.

Vojnu iskaznicu potpisuje ovlaštena osoba tijela koje ju je izdalo vojnu
iskaznicu i njezin imatelj.

Tiskanica vojne iskaznice otiskana je uz ovaj Pravilnik i njegov je
sastavni dio.

Članak 13.

Vojni obveznik koji izgubi vojnu iskaznicu ili na drugi način ostane
bez nje, obvezan je u roku od 8 dana od dana nestanka vojne iskaznice to
prijaviti nadležnom uredu za obranu koji ga vodi u evidenciji odnosno tijelima
iz članka 132. stavka 4. Zakona.

Ured odnosno tijelo iz stavka 1. ovog članka izdaje vojnom obvezniku
novu vojnu iskaznicu nakon što vojni obveznik nestalu vojnu iskaznicu proglasi
nevažećom u "Narodnim novinama".

Članak 14.

Vojna iskaznica zamjenjuje se u sljedećim slučajevima:

- ako dotraje ili postane neuporabljiva zbog oštećenja;

- ako u njoj nema slobodnih razdjela za upis novih podataka ili promjena;

- ako je njezinom imatelju zbog ozljede, kirurškog zahvata ili drugih
promjena na glavi bitno izmijenjen izgled lica.

Članak 15.

Vojni obveznik koji postane djelatna vojna osoba, vojni službenik ili
vojni namještenik predaje vojnu iskaznicu postrojbi, ustanovi, stožeru
ili zapovjedništvu u kojem mu je priopćena služba u oružanim snagama.

Postrojba, ustanova, stožer ili zapovjedništvo iz stavka 1. ovog članka
dostavljaju izvješće o zasnivanju službe u oružanim snagama nadležnom uredu
za obranu.

Članak 16.

Vojni obveznik kojemu prestane vojna obveza zadržava vojnu iskaznicu
poradi dokazivanja prestanka vojne obveze.

Vojni obveznik kojemu prestane vojna obveza zbog prestanka državljanstva
Republike Hrvatske, vraća vojnu iskaznicu nadležnom uredu za obranu u roku
od 15 dana od dana primitka pravomoćnog rješenja o prestanku državljanstva,
a na njegov zahtjev izdaje mu se potvrda o reguliranju vojne obveze.

Vojnu iskaznicu umrloga vojnog obveznika odnosno proglašenog umrlim
zadržava njegova obitelj nakon što je poništi nadležni redu za obranu.

III. POZIVANJE NOVAKA I PRIČUVNIKA PORADI IZVRŠAVANJA VOJNE
OBVEZE

Članak 17.

Nadležni ured za obranu poziva novaka odnosno pričuvnika poradi izvršavanja
vojne obveze prema prebivalištu odnosno boravištu vojnog obveznika u Republici
Hrvatskoj.

Pojedinačnim i općim pozivom pozivaju se vojni obveznici poradi izvršavanja
dužnosti po temelju vojne obveze.

Pojedinačni poziv dostavlja se u pisanom obliku i sadrži podatke određene
zakonom kojim je uređen upravni postupak.

Opći poziv, u pravilu, upućuje se preko sredstava javnog priopćavanja
i isticanjem teksta poziva plakatiranjem na javnim mjestima.

Članak 18.

Osoba koja je pozvana pozivom, a koja je zbog bolesti ili drugoga opravdanog
razloga spriječena doći na mjesto i u vrijeme određeno u pozivu, obvezna
je odmah nakon primitka poziva o tome izvijestiti ured za obranu koji je
izdao poziv, a ako je razlog spriječenosti nastao kasnije - čim sazna taj
razlog.

Članak 19.

Osobu koja je podnijela zahtjev za otpust iz državljanstva Republike
Hrvatske ne poziva se na izvršavanje vojne obveze dok se ne donese rješenje
po tom zahtjevu, osim ako se na služenje vojnog roka upućuje novaka koji
u istoj kalendarskoj godini navršava 27 odnosno 30 godina.

Novaka koji po odobrenju boravi u inozemstvu ne poziva se na izvršavanje
vojne obveze do isteka odobrenog boravka.

Pričuvnika iz članka 125. stavka 4. Zakona ne poziva se na izvršavanje
vojne obveze do njegova povratka u Republiku Hrvatsku.

IV. NOVAČKA OBVEZA

Članak 20.

Novake se prije novačenja upućuje na zdravstvene i druge preglede te
psihološka ispitivanja koja se obavljaju prema posebnim propisima.

Članak 21.

Nadležni ured za obranu poziva i upućuje novake na zdravstvene i druge
preglede te psihološka ispitivanja i novačenje na temelju plana tih pregleda
i plana novačenja koje utvrđuje Ministarstvo obrane.

Novaka koji se s boravka u inozemstvu vrati u Republiku Hrvatsku i prijavi
nadležnom uredu za obranu novači se u roku od 15 dana od dana prijave.

Novaka-učenika Policijske škole ili studenta Više škole unutarnjih poslova
ne poziva se na zdravstvene i druge preglede niti na psihološka ispitivanja
i novačenje.

Na zdravstvene i druge preglede i psihološka ispitivanja ne poziva se
novake koji boluju od neizlječive bolesti, odnosno imaju tjelesne mane
ili nedostatke koji se liječenjem ne mogu poboljšati (sljepilo na oba oka,
potpuna gluhoća na oba uha, duševna zaostalost jačeg stupnja, teža duševna
bolest, uzetost cijelog tijela ili pojedinih ekstremiteta, nedostatak jednog
ekstremiteta i slični nedostaci koji ih čine očito nesposobnim za vojnu
službu).

Novacima iz stavka 4. ovog članka sposobnost za vojnu službu utvrđuje
nadležna novačka komisija na temelju postojeće specijalističke zdravstvene
dokumentacije kojom novaci raspolažu ili koju mogu pribaviti.

Članak 22.

Novačke komisije posebne su ustrojbene cjeline Ministarstva obrane,
koje svojom odlukom osniva ministar obrane.

Organizacija djelatnosti, priprava i upravni nadzor novačkih komisija
u nadležnosti je Ministarstva obrane-Uprave za vojnu obvezu i mobilizaciju,
a rješidba povodom žalbi protiv njihovih odluka u nadležnosti je Ministarstva
obrane-Uprave za pravne poslove i Uprave za vojnu obvezu i mobilizaciju.

Članak 23.

Ured za obranu, prema planu djelatnosti novačke komisije, poziva na
novačenje novake koji se vode u evidenciji tog ureda i koji u tekućoj kalendarskoj
godini navršavaju 18 godina, te novake starijih godišta koji prije nisu
novačeni.

Članak 24.

Novačka komisija obavlja ove poslove:

1) ocjenjuje sposobnost za vojnu službu novaka;

2) ocjenjuje sposobnost za vojnu službu novaka odnosno pričuvnika ocijenjenih
privremeno nesposobnima za vojnu službu kad im istekne rok privremene nesposobnosti
za vojnu službu;

3) ocjenjuje sposobnost za vojnu službu novaka koji su prije novačeni
i ocijenjeni sposobnima za vojnu službu ili sposobnima za vojnu službu
s ograničenjem, a izjave da je nastala promjena njihova zdravstvenog stanja
i donesu potrebitu specijalističku zdravstvenu dokumentaciju;

4) mijenja rod odnosno struku vojnim obveznicima zbog potreba oružanih
snaga, promjene zdravstvenog stanja i naknadno stečene spreme ili promjene
zanimanja;

5) ocjenjuje sposobnost za vojnu službu pričuvnika kod kojeg je u smislu
članka 121. Zakona nastala promjena zdravstvenog stanja koja utječe na
njegovu sposobnost za vojnu službu, a na temelju priložene specijalističke
zdravstvene dokumentacije;

6) ocjenjuje sposobnost za vojnu službu ročnika;

7) ocjenjuje sposobnost za vojnu službu osoba za koje je donijeta odluka
o revizijskom pregledu.

Članak 25.

Novačka komisija ocjenjuje sposobnost novaka za vojnu službu i određuje
vojnopopisnu djelatnost novaka na temelju postojećih nalaza prethodnih
zdravstvenih i drugih pregleda te psiholoških ispitivanja, a po potrebi
i zdravstvenih pregleda pri novačenju; mjerila za ocjenu zdravstvene sposobnosti
vojnih obveznika za vojnu službu; zapovijedi i plana novačenja; uvjeta
propisanih za određivanje rodova i struka u kojima će novaci služiti vojni
rok te drugih propisa i akata kojima se uređuje novačenje.

Novačka komisija može uvažiti želju novaka izjavljenu na novačenju glede
određivanja roda odnosno struke u kojoj će novak služiti vojni rok, ako
je to sukladno mjerilima za ocjenu zdravstvene sposobnosti vojnih obveznika
za vojnu službu, uvjetima za određivanje rodova i struka u kojima će novak
služiti vojni rok i planu novačenja odnosno popune oružanih snaga.

Članak 26.

Novačka komisija novači novake u njihovoj nazočnosti.

Iznimno, novačka komisija novači novake bez njihove nazočnosti u slučajevima
utvrđenim odredbom članka 78. stavka 3. Zakona, te novake koji po odobrenju
borave u inozemstvu.

Članak 27.

Novake ocijenjene privremeno nesposobnima za vojnu službu poziva se
na novačenje, u pravilu, kad im istekne rok privremene nesposobnosti.

Vojni obveznik ocijenjen privremeno nesposobnim za vojnu službu na vrijeme
dulje od 1 godine može iznimno, na svoj zahtjev biti upućen na ponovnu
ocjenu sposobnosti za vojnu službu po proteku najmanje dvije trećine vremena
na koje mu je bila utvrđena privremena nesposobnost za vojnu službu, ako
uz zahtjev priloži zdravstvenu dokumentaciju iz koje je vidljivo da je
došlo do promjene zdravstvenog stanja koje utječe na postojeću ocjenu sposobnosti
za vojnu službu.

Članak 28.

Rješenje o ocjeni sposobnosti za vojnu službu novaka novačka komisija
upisuje u zdravstvenu knjižicu vojnog obveznika, vojnu iskaznicu i ostale
evidencijske dokumente.

Rješenje sadrži izrijek i uputu o pravnom lijeku.

Rješenje iz stavka 1. ovog članka novačka komisija priopćava novaku
uz potpis.

V. CIVILNA SLUŽBA

Članak 29.

Nadležni ured za obranu obvezan je kod upisa u evidenciju upoznati novaka
da može na temelju prigovora savjesti podnijeti zahtjev za civilnu službu
Povjerenstvu za civilnu službu (u daljnjem tekstu: Povjerenstvo).

Zahtjev iz stavka 1. ovog članka upućuje se nadležnom uredu za obranu
koji isti odmah prosljeđuje Povjerenstvu.

Članak 30.

Primjerak rješenja na temelju prigovora savjesti Povjerenstvo u roku
od 8 dana od dana donošenja upućuje nadležnoj upravi za obranu koja ga
dostavlja uredu za obranu koji vojnog obveznika vodi u evidenciji.

Članak 31.

Novaka kojemu je priznano pravo na civilnu službu upućuje se na zdravstvene
i druge preglede te psihološka ispitivanja i novačenje.

Novačka komisija ocjenjuje sposobnost novaka za civilnu službu pod istim
uvjetima kao i sposobnost novaka za služenje vojnog roka.

Novaka kojega novačka komisija ocijeni nesposobnim za vojnu službu ne
upućuje se na civilnu službu.

Članak 32.

Novaka koji se bez opravdanog razloga ne javi na obavljanje civilne
službe u mjesto i vrijeme označeno u pozivu, upućuje se na služenje vojnog
roka.

Članak 33.

Obveznika civilne službe na obavljanje civilne službe upućuje Povjerenstvo
sukladno odredbama članka 86. stavka 4. i članka 89. Zakona.

Članak 34.

Dok traju smetnje iz članka 102. stavka 1. Zakona, novaka se ne upućuje
na obavljanje civilne službe.

O postojanju smetnji iz članka 102. stavka 1. Zakona nadležni ured za
obranu obvezan je izvijestiti Povjerenstvo.

Članak 35.

Obveznik civilne službe zahtjev za odgodu civilne službe iz razloga
navedenih u članku 104. Zakona i članku 46. ovog Pravilnika podnosi Povjerenstvu.

Članak 36.

Obavljanje civilne službe prekida se iz razloga navedenih u članku 105.
stavku 1. Zakona, o čemu ovlaštena osoba u oružanim snagama odnosno pravnoj
osobi u kojoj se obavlja civilna služba izvješćuje nadležni ured za obranu.

O daljnjem obavljanju civilne službe nakon prestanka razloga za prekid
odlučuje Povjerenstvo.

Članak 37.

Obveznik civilne zaštite izvješćuje ovlaštenu osobu u oružanim snagama
odnosno pravnoj osobi o razlozima iz članka 106. stavka 1. i 2. Zakona,
a zahtjev za prekid obavljanja civilne službe dostavlja Povjerenstvu.

O zahtjevu iz stavka 1. ovog članka odlučuje Povjerenstvo.

Članak 38.

Odluku o upućivanju na civilnu službu obveznika civilne službe kojem
je prekinuto obavljanje civilne službe po odredbama članka 105. i 106.
Zakona donosi Povjerenstvo sukladno članku 109. stavku 1. Zakona.

Odlukom iz stavka 1. ovog članka određuje se vrijeme pristupanja daljnjem
obavljanju civilne službe, vrijeme završetka civilne službe te pravna osoba
odnosno postrojba oružanih snaga u kojoj se civilna služba obavlja.

Obvezniku civilne službe kojemu je bilo kojem zakonskom temelju prekinuto
obavljanje civilne službe, Povjerenstvo ne upućuje na daljnje obavljanje
civilne službe ako ispunjava uvjete iz članka 109. stavka 2. Zakona.

Članak 39.

Načelnik Glavnog stožera oružanih snaga Republike Hrvatske određuje
postrojbe pri kojima obveznici civilne službe izvršavaju tu obvezu u slučajevima
kada civilnu službu obavljaju u oružanim snagama.

Članak 40.

Pravna osoba u kojoj se obavlja civilna služba određuje osobu za praćenje
rada i ponašanja obveznika civilne službe.

Članak 41.

Nemarnim odnosnom i kršenjem stege tijekom obavljanja civilne službe
smatra se, sukladno odredbi članka 92. Zakona, kršenje reda i stege utvrđene
stegovnim propisima pravne osobe u kojoj se obavlja civilna služba.

Osoba iz članka 40. ovog Pravilnika izvješćuje Povjerenstvo o ponašanju
obveznika civilne službe iz stavka 1. ovog članka i razlozima za ponovno
provjeravanje daljnje osnovanosti obavljanja civilne službe.

Članak 42.

Obveznika civilne službe-pričuvnika raspoređuje se u civilnu zaštitu
odnosno na radnu obvezu.

VI. UPUĆIVANJE NOVAKA NA SLUŽENJE VOJNOG ROKA

Članak 43.

Novaka se upućuje na služenje odnosno dosluženje vojnog roka na temelju
zapovijedi ministra obrane i plana upućivanja novaka u oružane snage.

Novaka se ne može uputiti na služenje vojnog roka ako nije navršio 18
godina, osim u slučaju predviđenom odredbom članka 98. stavka 5. Zakona.

Novak koji otpočinje odnosno nastavlja školovanje na fakultetu, odnosno
drugoj visokoj ili višoj školi, odmah nakon upisa dostavlja nadležnom uredu
za obranu potvrdu o upisu na fakultet odnosno drugu visoku ili višu školu.

Novak iz stavka 3. ovog članka obvezan je dostaviti uredu za obranu
potvrdu o upisu u svaku sljedeću godinu studija.

Novaka iz stavka 3. ovog članka kojem prestane svojstvo studenta fakulteta
odnosno druge visoke ili više škole upućuje se na služenje vojnog roka
sukladno odredbama članka 98. stavka 3. i članka 99. Zakona.

Vojnog obveznika kojem je prekinuto služenje vojnog roka zbog privremene
nesposobnosti za vojnu službu, a koji na ponovnom novačenju prije isteka
kalendarske godine u kojoj navršava 27 godina bude ocijenjen sposobnim
za vojnu službu ili sposobnim za vojnu službu s ograničenjem, upućuje se
na dosluženje vojnog roka, po mogućnosti u postrojbu istoga roda, odnosno
struke u kojoj je prije služio vojnik rok.

Članak 44.

Na služenje odnosno dosluženje vojonog roka novak se javlja u postrojbu
odnosno ustanovu oružanih snaga u vrijeme označeno u pozivu za služenje
odnosno dosluženje vojnog roka.

Ako se novak ne javi na služenje odnosno dosluženje vojnog roka, nadležni
ured za obranu, sukladno uvjetima propisanim u članku 133. Zakona, izdaje
ovlaštenim tijelima unutarnjih poslova nalog za prisilno dovođenje tog
novaka u najbližu postrojbu vojne policije, koja će ga odvesti u vojnu
postrojbu označenu u pozivu.

Članak 45.

Ured za obranu povlači poziv novaku za služenje vojnog roka samo u slučajevima
ako mu se, sukladno odredbama Zakona i ovog Pravilnika, odgodi služenje
vojnog roka, ako je nakon primitka poziva ocijenjen privremeno nesposobnim
ili nesposobnim za vojnu službu, te ako ministar obrane, odnosno osoba
koju on ovlasti, naloži povlačenje poziva.

VII. ODGODA SLUŽENJA VOJNOG ROKA

Članak 46.

Služenje vojnog roka može se, na zahtjev novaka, sukladno članku 104.
stavku 2. Zakona, odgoditi najdulje do kraja mjeseca lipnja kalendarske
godine u kojoj navršava 27 godina:

1) ako u zajedničkom kućanstvu nema drugoga člana sposobnog za privređivanje,
a prijeko je potrebno obaviti neodgodive poslove koji se bez njegove nazočnosti
ne mogu obaviti bez znatne štete za kućanstvo;

2) ako se zaposlio u svojstvu vježbenika - do završetka vježbeničkog
staža, a najdulje jednu godinu;

3) ako u zajedničkom kućanstvu ima samo članove kojima je za svakodnevne
životne potrebe prijeko potrebna pomoć i njega druge osobe;

4) ako se iz zajedničkog kućanstva u isto vrijeme upućuju na služenje
vojnog roka dva člana ili više članova, odnosno ako se neki od njih već
nalaze na služenju vojnog roka - dok se jedan član odnosno druga polovica
članova kućanstva ne vrati sa služenja vojnog roka;

5) ako ima utvrđen datum za zaključivanje braka - najdulje 3 mjeseca;

6) ako se iz inozemstva vrati u Republiku Hrvatsku poradi služenja vojnog
roka, a nije u mogućnosti zbrinuti obitelj do dana određenog za upućivanje
u oružane snage.

Članak 47.

Zahtjev za odgodu služenja odnosno dosluženja vojnog roka iz članka
104. stavka 2. Zakona i članka 46. Pravilnika podnosi se uredu za obranu
u roku 8 dana od dana primitka poziva za služenje vojnog roka.

Rješenje kojim se usvaja zahtjev za odgodu služenja vojnog roka obvezatno
sadrži dan, mjesec i godinu do kada se odgađa služenje vojnog roka.

Članak 48.

Novak koji je upisan na fakultet, odnosno drugu visoku ili višu školu
obvezan je, sukladno članku 98. stavku 2. Zakona, najkasnije do 31. listopada
donijeti nadležnom uredu za obranu potvrdu o upisu odnosno pohađanju fakulteta
odnosno druge visoke ili više škole, za tekuću nastavnu godinu.

Članak 49.

Novake koji pohađaju fakultet, odnosno drugu visoku ili višu školu neće
se uputiti na služenje vojnog roka do kraja studiranja, a najkasnije do
kraja mjeseca lipnja kalendarske godine u kojoj navršavaju 27 godina.

VIII. PREKID SLUŽENJA VOJNOG ROKA

Članak 50.

Odluka o prekidu služenja vojnog roka donosi se u obliku rješenja i
upisuje se u vojnu iskaznicu i druge evidencijske dokumente.

U rješenje o prekidu služenja vojnog roka upisuje se datum početka i
prekida služenja vojnog roka, te vrijeme u kojem je ročnik koristio dopust.

Članak 51.

Uz zahtjev za prekid služenja vojnog roka, sukladno članku 106. stavku
1. Zakona, ročnik prilaže:

1) mišljenje ovlaštenog tijela za socijalnu skrb da je obitelj ročnika
zbog elementarne nepogode dovedena u težak položaj - ako se prekid služenja
vojnog roka traži zbog posljedica elementarne nepogode;

2) potvrdu zdravstvene ustanove o teškoj bolesti u obitelji ročnika
odnosno izvod iz matice umrlih o smrti člana obitelji ročnika, te mišljenje
ovlaštenog tijela za socijalnu skrb da je zbog toga obitelj ročnika dovedena
u težak položaj - ako se prekid služenja vojnog roka traži zbog teškog
položaja obitelji;

3) mišljenje ovlaštenog tijela za socijalnu skrb da je obitelj ročnika
dovedena u težak položaj - ako se prekid služenja vojnog roka traži zbog
drugih nesreća koje su zadesile obitelj.

Članak 52.

Rješenje o prekidu služenja vojnog roka, sukladno članku 106. Zakona,
donosi se na temelju potvrde ovlaštenog tijela da se radi o športašu koji
je ispunio norme za sudjelovanje na svjetskom ili europskom natjecanju,
odnosno olimpijskim igrama.

Trajanje prekida služenja vojnog roka određuje se prema vremenu utvrđenom
za priprave za sudjelovanje na natjecanju i samo natjecanje.

Članak 53.

Ročnika kod kojeg je nastala promjena zdravstvenog stanja koja utječe
na njegovu sposobnost za vojnu službu, liječnik vojne pošte upućuje na
ocjenu sposobnosti za vojnu službu novačkoj komisiji na čijem se području
nalazi vojna pošta.

Na temelju ocjene ovlaštene novačke komisije o nesposobnosti za vojnu
službu ročnika, odnosno privremenoj nesposobnosti za vojnu službu ročnika,
ovlaštena osoba u postrojbi, utvrđena odredbom članka 135. stavka 2. Zakona,
donosi rješenje o prekidu služenja vojnog roka, te u jedinični karton i
vojnu iskaznicu ročnika upisuje temelj i datum prekida služenja vojnog
roka i otpusta iz postrojbe.

Članak 54.

O prekidu služenja vojnog roka iz članka 106. Zakona rješavaju zapovjednici
zbornih područja, zapovjednik Hrvatske ratne mornarice i zapovjednik Hrvatskog
ratnog zrakoplovstva.

IX. OTPUŠTANJE ROČNIKA IZ ORUŽANIH SNAGA

Članak 55.

Ročnika koji je odslužio vojni rok, odnosno kojemu je prekinuto služenje
vojnog roka, otpušta iz oružanih snaga vojna postrojba u kojoj se nalazi
na dan odsluženja, odnosno prekida služenja vojnog roka.

Ročniku se pri otpuštanju iz oružanih snaga uručuje vojna iskaznica
u koju se upisuje temelj i datum otpuštanja i zdravstvena knjižica vojnog
obveznika.

Članak 56.

Pri otpuštanju ročnika iz oružanih snaga službena se ocjena, sukladno
propisima ministra obrane, upisuje u odgovarajući razdjel jediničnog kartona
toga vojnog obveznika.

X. OBVEZA SLUŽENJA U PRIČUVNOM SASTAVU

Članak 57.

Vojne vježbe, tečajevi i drugi oblici vojne obuke koji se smatraju vojnom
vježbom planiraju se godišnjim planom.

Članak 58.

O izvođenju vojne vježbe ovlaštena postrojba, ustanova, stožer ili zapovjedništvo
podnosi nadležnom uredu za obranu izvješće koje sadrži ime i prezime pričuvnika
te vrijeme koje mu je priznato kao vojna vježba.

Ovlaštena postrojba, ustanova, stožer ili zapovjedništvo nakon završene
vojne vježbe nadležnoj upravi za obranu dostavlja izvatke iz službenih
ocjena pričuvnika. Uprava za obranu službene ocjene pričuvnih časnika ulaže
u personalnu kartoteku, a ured za obranu službene ocjene pričuvnih vojnika
i dočasnika ulaže u matičnu kartoteku vojnih obveznika.

Članak 59.

Pričuvnik kod kojeg je došlo do promjene zdravstvenog stanja obvezan
je u roku od 8 dana prijaviti nastalu promjenu nadležnom uredu za obranu
koji ga vodi u evidenciji.

Ured za obranu iz stavka 1. ovog članka upućuje pričuvnika odmah, a
najkasnije u roku od 8 dana, nadležnoj novačkoj komisiji na ocjenu sposobnosti
za vojnu službu.

Članak 60.

Ocjenu sposobnosti za vojnu službu pričuvnika nadležna novačka komisija
donosi na temelju priložene zdravstvene dokumentacije pod uvjetom da posljednji
specijalistički zdravstveni nalaz nije stariji od 6 mjeseci.

Ako priložena zdravstvena dokumentacija nije dostatna za donošenje ocjene
sposobnosti za vojnu službu, novačka komisija traži od pričuvnika iz stavka
1. ovog članka njezinu dopunu.

Članak 61.

Ocjenu sposobnosti i promjenu roda odnosno struke pričuvnika iz članka
60. ovog Pravilnika obavlja nadležna novačka komisija koja pričuvniku,
sukladno njegovu zdravstvenom stanju, određuje jednu od ocjena sposobnosti
za vojnu službu utvrđenih odredbom članka 78. stavka 2. Zakona.

Članak 62.

Novačka komisija donosi za svakog pričuvnika iz članka 60. ovog Pravilnika
pisano obrazloženo rješenje o ocjeni sposobnosti za vojnu službu pričuvnika.

Novačka komisija upisuje izrijek rješenja o ocjeni sposobnosti za vojnu
službu iz stavka 1. ovog članka u zdravstvenu knjižicu vojnog obveznika
i vojnu iskaznicu.

Članak 63.

Ženu-vojnog obveznika koja je predviđena za raspored u ratne postrojbe
pričuvnog sastava oružanih snaga sukladno planu popune, upisuje se u evidenciju
nakon što nadležna novačka komisija ocijeni njezinu sposobnost za vojnu
službu.

Članak 64.

Pričuvnike se poziva u oružane snage poradi vojne vježbe ili obavljanja
drugih dužnosti po osnovi vojne obveze, na temelju zahtjeva ovlaštene postrojbe
odnosno ustanove oružanih snaga.

Postrojba odnosno ustanova oružanih snaga zahtjev iz stavka 1. ovog
članka dostavlja nadležnoj upravi za obranu, tako da ga to tijelo primi
najkasnije 60 dana prije dana određenog za javljanje pričuvnika postrojbi
odnosno ustanovi oružanih snaga.

XI. ODGODA VOJNE VJEŽBE

Članak 65.

Vojna vježba odgađa se iz razloga propisanih odredbama članka 119. Zakona
na temelju zahtjeva koji pričuvnik podnese nadležnom uredu za obranu.

Rješenje o odgodi vojne vježbe donosi nadležna uprava za obranu.

Uz zahtjev za odgodu vojne vježbe prilaže se:

1) uvjerenje izabranog liječnika opće prakse sa zdravstvenom dijagnozom
i obrazloženim mišljenjem o sposobnosti pričuvnika za vojnu vježbu - ako
se odgoda vojne vježbe traži zbog bolesti pričuvnika;

2) pisani dokaz škole da bi pričuvnik odlaskom na vojnu vježbu u razdoblju
kada je pozvan bio spriječen pristupiti polaganju ispita i ako bi dolaskom
na vojnu vježbu bio spriječen završiti školsku godinu - ako se odgoda vojne
vježbe traži zbog toga što se pričuvnik nalazi na školovanju;

3) liječnički nalaz o teškoj bolesti ili izvod iz matice umrlih, odnosno
mišljenje ovlaštenog tijela za socijalnu skrb o posljedicama elementarne
nepogode i drugih nesreća - ako se odgoda vojne vježbe traži zbog smrti
člana obitelji ili kućanstva, zbog teške bolesti člana kućanstva ili zbog
štete uzrokovane elementarnom nepogodom odnosno drugom nesrećom zbog koje
bi kućanstvo pričuvnika pozvanog na vojnu vježbu bilo dovedeno u težak
položaj;

4) uvjerenje ustanove zdravstvenog osiguranja o korištenju dodatnog
porodiljskog dopusta za muškarca;

5) uvjerenje matičnog ureda da pričuvnik ima utvrđen datum za zaključenje
braka.

Članak 66.

Uz zahtjev pričuvnika za odgodu vojne vježbe zbog toga što su iz istog
kućanstva u isto vrijeme pozvana na vojnu vježbu dva ili više članova kućanstva
ili se jedan od njih već nalazi na vojnoj vježbi odnosno služenju vojnog
roka, ne prilažu se dokazi, već nadležna uprava za obranu po službenoj
dužnosti utvrđuje te činjenice na temelju evidencije o vojnim obveznicima
pozvanim na vojnu vježbu, odnosno služenje vojnog roka.

Članak 67.

Ako odgodu vojne vježbe zbog neodgodivih potreba službe traži tijelo
državne vlasti ili pravna osoba kod koje je pozvani pričuvnik uposlen,
obvezni su uz zahtjev za odgodu vojne vježbe priložiti pisano obrazloženje
o postojanju neodgodive potrebe službe zbog koje se traži odgoda vojne
vježbe.

Članak 68.

Ako poljoprivrednik ili osoba koja samostalno obavlja gospodarsku djelatnost
traži odgodu vojne vježbe zbog neodgodivih poljoprivrednih radova odnosno
gospodarske djelatnosti, uz zahtjev prilaže dokaz da u njegovu kućanstvu
nema drugog člana sposobnog za obavljanje tih poljoprivrednih radova odnosno
gospodarske djelatnosti koji bi ga mogao zamijeniti dok traje vojna vježba
na koju je pozvan.

Članak 69.

Primjerak rješenja o odgodi vojne vježbe nadležna uprava za obranu odmah
dostavlja postrojbi odnosno ustanovi oružanih snaga u kojoj podnositelj
zahtjeva ima ratni raspored.

Članak 70.

Nadležni ured za obranu neće pozvati na vojnu vježbu pričuvnika iz mjesta
u kojem se pojavila zarazna bolest, o čemu izvješćuje postrojbu odnosno
ustanovu oružanih snaga koja je dostavila zahtjev da se pričuvnici pozovu
na vojnu vježbu.

Podatke o vrsti i širenju zarazne bolesti nadležni ured za obranu pribavlja
od ovlaštene zdravstvene ustanove.

XII. PUTOVANJE U INOZEMSTVO I BORAVAK VOJNIH OBVEZNIKA U INOZEMSTVU

Članak 71.

Odobrenje za putovanje u inozemstvo i boravak u inozemstvu izdaje se
na zahtjev novaka sukladno odredbama članaka 123. i 124. Zakona.

Uz zahtjev za putovanje u inozemstvo i boravak u inozemstvu novak prilaže
odgovarajuću dokumentaciju kojom dokazuje činjenice predviđene u člancima
123. i 124. Zakona.

Članak 72.

Novak na boravku u inozemstvu kojem istječe odobrenje za boravak u inozemstvu,
a namjerava i nadalje boraviti u inozemstvu, prije isteka tog roka podnosi
zahtjev za produljenje boravka u inozemstvu diplomatskoj misiji odnosno
konzularnom uredu Republike Hrvatske koji ga vodi u evidenciji vojnih obveznika
na boravku u inozemstvu.

Članak 73.

Za novaka koji odlazi u inozemstvo, kao i za pričuvnika koji sukladno
odredbi članka 125. stavka 4. Zakona odlazi u inozemstvo na boravak dulji
od 30 dana, nadležni ured za obranu, koji ga vodi u evidenciji, obvezan
je u evidenciju unijeti vrijeme odlaska, zemlju u koju odlazi i vrijeme
povratka.

Vojnom obvezniku koji odlazi u inozemstvo na boravak dulji od 1 godine,
nadležni ured za obranu uručuje evidencijski karton popunjen potrebitim
podacima.

Članak 74.

Vojni obveznik koji je otputovao u inozemstvo na boravak dulji od jedne
godine prijavljuje se izravno nadležnoj diplomatskoj misiji odnosno konzularnom
uredu Republike Hrvatske i predaje mu evidencijski karton iz članka 73.
stavka 2. ovog Pravilnika.

Ako je boravište vojnog obveznika izvan mjesta u kojem je sjedište diplomatske
misije odnosno konzularnog ureda Republike Hrvatske, prijava se može dostaviti
preporučenom pošiljkom.

Diplomatska misija odnosno konzularni ured Republike Hrvatske ustrojavaju
evidenciju vojnih obveznika na boravku u inozemstvu, koja se sastoji od
evidencijskih kartona koje popunjavaju uredi za obranu koji vojne obveznike
vode u evidenciji.

U evidenciji vojnih obveznika na boravku u inozemstvu odijeljeni su
evidencijski kartoni novaka od evidencijskih kartona pričuvnika.

Kartoteka novaka i kartoteka pričuvnika vode se po abecednom slijedu.

Članak 75.

Vojni obveznik obvezan je, dok boravi u inozemstvu, prijaviti svaku
promjenu podataka iz članka 78. ovog Pravilnika. Promjenu podataka vojni
obveznik prijavljuje na način propisan člankom 74. stavcima 1. i 2. ovog
Pravilnika nadležnoj diplomatskoj misiji odnosno konzularnom uredu Republike
Hrvatske.

Članak 76.

Vojni obveznik iz članka 74. stavka 1. ovog Pravilnika koji preseli
u drugu zemlju ili izvan područja diplomatske misije odnosno konzularnog
ureda Republike Hrvatske na boravak dulji od 1 godine, prijavu preseljenja
dostavlja diplomatskoj misiji odnosno konzularnom uredu Republike Hrvatske
nadležnom za područje na koje je doselio, na način predviđen člankom 74.
ovog Pravilnika. Diplomatska misija odnosno konzularni ured Republike Hrvatske
kojem je to preseljenje prijavljeno, obvezan je u roku od 15 dana od dana
prijave zatražiti evidencijski karton od diplomatske misije odnosno konzularnog
ureda koji je do tada tu osobu vodio u evidenciji vojnih obveznika na boravku
u inozemstvu.

Članak 77.

Novak koji boravi u inozemstvu u kalendarskoj godini u kojoj navršava
17 godina, kao i novak starijega godišta koji iz bilo kojih razloga nije
upisan u vojnu evidenciju u Republici Hrvatskoj, obvezan je u toj kalendarskoj
godini prijaviti se diplomatskoj misiji odnosno konzularnom uredu Republike
Hrvatske zbog upisa u vojnu evidenciju.

Pričuvnici koji borave u inozemstvu, a namjeravaju ondje ostati dulje
od 1 godine, obvezni su prijaviti se diplomatskoj misiji odnosno konzularnom
uredu Republike Hrvatske poradi ustrojavanja evidencije vojnih obveznika
na boravku u inozemstvu.

Diplomatske misije odnosno konzularni uredi Republike Hrvatske obvezni
su u roku od 2 mjeseca od dana prijave vojnog obveznika iz stavka 1. i
2. ovog članka o tome, putem prijavnog kartona, izvijestiti nadležnu upravu
za obranu.

Za vojnog obveznika koji nema prebivalište u Republici Hrvatskoj izvješće
iz prethodnog stavka dostavlja se Ministarstvu obrane-Upravi za vojnu obvezu
i mobilizaciju.

Za vojne obveznike na boravku u inozemstvu koji nemaju prebivalište
u Republici Hrvatskoj, nadležni ured za obranu određuje se prema odluci
Ministarstva obrane-Uprave za vojnu obvezu i mobilizaciju.

Članak 78.

Vojni obveznik prijavljuje nadležnoj diplomatskoj misiji odnosno konzularnom
uredu Republike Hrvatske sljedeće podatke: jedinstveni matični broj građana;
ime i prezime; očevo ili majčino ime; datum, mjesto, općinu i državu rođenja;
državljanstvo; narodnost; adresu u inozemstvu; datum početka boravka u
inozemstvu; mjesto, općinu, ulicu i kbr. prebivališta u Republici Hrvatskoj;
posljednje prebivalište roditelja u Republici Hrvatskoj; zanimanje; školsku
spremu; godinu novačenja; sposobnost za vojnu službu; državu, mjesto i
vrijeme služenja vojnog roka; čin te znanja značajna za oružane snage.

Članak 79.

Novaku koji boravi u inozemstvu nadležna diplomatska misija odnosno
konzularni ured Republike Hrvatske iz članka 124. Zakona daje odobrenje
za boravak u inozemstvu odnosno produljenje boravka u inozemstvu do kraja
mjeseca lipnja kalendarske godine u kojoj novak navršava 27 godina.

Odobrenje za boravak u inozemstvu odnosno produljenje boravka u inozemstvu
dulje od kalendarske godine u kojoj novak navršava 27 godina, diplomatska
misija odnosno konzularni ured Republike Hrvatske može dati samo uz prethodno
pribavljenu suglasnost Ministarstva obrane - Uprave za vojnu obvezu i mobilizaciju.

U slučaju davanja suglasnosti za odobrenje boravka novaka u inozemstvu
dulje od kalendarske godine u kojoj navršava 27 godina, uz uvjet produljenja
novačke obveze novaku, nadležna će uprava za obranu na temelju rješenja
o odobrenom boravku u inozemstvu donijeti rješenje o produljenju novačke
obveze.

U slučaju davanja suglasnosti za odobrenje za boravka novaku u inozemstvu
do kraja kalendarske godine u kojoj navršava 30 godina, nadležna će uprava
za obranu na temelju rješenja o odobrenom boravku u inozemstvu donijeti
rješenje o prevođenju u pričuvni sastav.

U postupku davanja suglasnosti za odobrenje boravka novaku u inozemstvu,
Ministarstvo obrane-Uprava za vojnu obvezu i mobilizaciju jedan primjerak
prethodne suglasnosti dostavlja nadležnoj upravi za obranu, te se ista
prilaže uz matični karton novaka.

Članak 80.

Diplomatska misija odnosno konzularni ured Republike Hrvatske obvezan
je u roku od 2 mjeseca od dana davanja odobrenja iz članka 79. stavka 1.
ovog Pravilnika o tome izvijestiti nadležnu upravu za obranu, a o izdanom
odobrenju iz članka 79. stavka 2. ovog Pravilnika izvijestiti Ministarstvo
obrane-Upravu za vojnu obvezu i mobilizaciju.

Kada diplomatska misija odnosno konzularni ured Republike Hrvatske daje
odobrenje za boravak novaku dulji od kalendarske godine u kojoj novak navršava
27 godina i isto dostavi nadležnoj upravi za obranu, uprava za obranu obvezna
je jedan primjerak tog odobrenja dostaviti Ministarstvu obrane-Upravi za
vojnu obvezu i mobilizaciju.

Članak 81.

Kada novak regulira obvezu služenja vojnog roka u Republici Hrvatskoj,
diplomatska misija odnosno konzularni ured Republike Hrvatske koji ga vodi
u evidenciji vojnih obveznika na boravku u inozemstvu prenosi evidencijski
karton iz kartoteke novaka u kartoteku pričuvnika.

Na zahtjev osobe iz stavka 1. ovog članka diplomatska misija odnosno
konzularni ured Republike Hrvatske koji ga vodi u evidenciji vojnih obveznika
na boravku u inozemstvu izdaje potvrdu da je regulirala obvezu služenja
vojnog roka.

Članak 82.

Novaka kojemu je odobren boravak u inozemstvu i novaka koji osim državljanstva
Republike Hrvatske ima i strano državljanstvo, kad dođu u Republiku Hrvatsku
i ovdje borave dulje od 6 mjeseci, nadležni ured za obranu pozvat će na
novačenje, osim novaka iz članka 128. stavka 2. Zakona.

Ako novak iz prethodnog stavka bude ocijenjen sposobnim za vojnu službu
ili sposobnim za vojnu službu s ograničenjem, upućuje ga se na služenje
vojnog roka.

Članak 83.

Diplomatska misija odnosno konzularni ured Republike Hrvatske prestaje
voditi evidenciju o vojnom obvezniku na boravku u inozemstvu:

- ako odseli s područja te misije odnosno ureda na razdoblje dulje od
1 godine;

- ako mu prestane vojna obveza sukladno članku 68. Zakona;

- ako umre ili bude proglašen umrlim ili nestalim.

XIII. PRIJELAZNE I ZAVRŠNE ODREDBE

Članak 84.

Novak-vrhunski športaš je osoba koja je taj status stekla rješenjem
ovlaštenog tijela, sukladno propisima o športu i o kategorizaciji športaša.

Članak 85.

Stupanjem na snagu ovog Pravilnika prestaje važiti Pravilnik o izvršavanju
vojne obveze i civilne službe ("Narodne novine", broj 63/91, 12/92, 20/92.
i 3/94).

Članak 86.

Ovaj Pravilnik stupa na snagu danom objave u "Narodnim novinama".

Klasa: 023-03/96-02/13
Urbroj: 512-01-96-3226
Zagreb, 16. prosinca 1996.

Ministar obrane
**Gojko Šušak,** v. r.

![](dodatni/368114.gif)
![](dodatni/368115.gif)
![](dodatni/368116.gif)
![](dodatni/368117.gif)
![](dodatni/368118.gif)
![](dodatni/368119.gif)
![](dodatni/368120.gif)

Pravilnik, NN 1/1997-5